Kavandatud ühiskomitee otsus piirdub ELi olemasolevate õigusaktide inkorporeerimisega kokkuleppesse ja seda on vaja selleks, et kohandada kokkuleppe raames kohaldatavaid ELi eeskirju, eelkõige neid, milles käsitletakse reisijate-maanteeveo ettevõtjatele esitatavaid nõudeid ning sõidukite ja sotsiaalsätete suhtes kohaldatavaid tehnilisi tingimusi.

Lisas esitatud ühiskomitee otsuse eelnõu on täielikult kooskõlas selliste lepingutega nagu tolliliiduleping, ühinemiseelsed lepingud ja assotsieerimislepingud ning otsuse eesmärk on ajakohastada õiguskeskkonda, millega reguleeritakse naaberriikide pääsu ELi reisijateveoturule (ja vastupidi).

Selleks et tagada vedude puhul ühiste eeskirjade rakendamine, eriti eespool nimetatud valdkondades, on oluline, et ühiskomitee kavandatud otsus hõlmaks neid ELi õigusakte, mis ei ole veel kokkuleppesse inkorporeeritud.

Seadusandlik ajakohastamine on kooskõlas ELi transpordipoliitikaga, sest seetõttu laieneb ELi viimatiste, reisijateveo valdkonnaga seotud õigusaktide kohaldamine ka väljaspool Euroopa Liitu asuvatesse kokkuleppeosalistesse riikidesse, aidates suurendada liiklusohutust ning täiustada sõidukite tehnoülevaatuse ja sõidukijuhtide sotsiaalseid tingimusi, mis on seotud kokkuleppe alla kuuluvate vedudega.

On tulnud aeg kokkulepet ajakohastada ja inkorporeerida sellesse õigusaktid, mida kokkulepe praegu ei sisalda, eelkõige need õigusaktid, mis on vastu võetud pärast ühiskomitee otsust nr 1/2011.

Ühiskomitee soovitus nr 1/2011 tuleks kehtetuks tunnistada, kui kokkuleppesse inkorporeeritakse Euroopa Parlamendi ja nõukogu 6. juuni 2000. aasta direktiiv 2000/30/EÜ ühenduses liiklevate kommertsveokite tehnokontrolli kohta. Kõnealuses direktiivis on esitatud liiklevate sõidukite tehnokontrolli aruande näidis, mis sisaldab kontrollnimekirja, mis sarnaneb ühiskomitee soovituses nr 1/2011 esitatud nimekirjaga. Lisaks on mõned kõnealuses soovituses osutatud liidu õigusaktid iganenud.

Komisjon ei ole koostanud mõjuhinnangut ega kasutanud välisekspertide abi. ELis kohaldatakse juba õigusakte, mis nüüd on kavas Interbusi kokkuleppesse inkorporeerida, et neid kohaldataks kõikide kõnealuse kokkuleppega hõlmatud vedude suhtes.

(2)Interbusi kokkuleppes esitatud Liidu õigusaktide loetelu ajakohastati viimati ühiskomitee otsusega nr 1/2011 ning arvesse võeti liidu õigusakte, mis olid vastu võetud 2009. aasta lõpuks. Praegu on õige aeg lisada uued õigusaktid, mis liit on alates sellest ajast vastu võtnud.

(3)Interbusi kokkuleppe artikli 24 lõike 2 punkti b kohaselt on ühiskomitee pädev muutma või vastu võtma kontrolldokumentide ja teiste dokumentide näidiseid, mis on esitatud kokkuleppe lisades. Selleks et võtta arvesse tulevasi liidus jõustuvaid meetmeid, muudab või kohandab ühiskomitee kooskõlas Interbusi kokkuleppe artikli 24 lõike 2 punktiga c lisasid, milles käsitletakse busside suhtes kohaldatavaid tehnilisi standardeid, ning 1. lisa, mis käsitleb reisijate-maanteeveo ettevõtjatele seatud tingimusi. Interbusi kokkuleppe artikli 24 lõike 2 punkti e kohaselt muudab või kohandab ühiskomitee ka sotsiaalsätteid käsitlevaid nõudeid. Selleks peab ühiskomitee astuma vajaduse korral samme kokkuleppe ajakohastamiseks, et võtta arvesse tehnika ja õigusloome arengut.

(4)Ühiskomitee soovituses nr 1/2011 on sätestatud tehnilise aruande vorm, mida kasutatakse, kui busse teedel kontrollitakse. See vorm on aegunud ja tuleks seetõttu tunnistada kehtetuks.

(5)Liidu seisukoht, nagu see on ette nähtud käesoleva otsusega, tuleks vastu võtta,

ON VASTU VÕTNUD KÄESOLEVA OTSUSE:

Artikkel 1

Euroopa Liidu seisukoht ühiskomitees, mis on asutatud vastavalt bussidega toimuvat rahvusvahelist reisijate juhuvedu käsitleva Interbusi kokkuleppe artiklile 23, on heaks kiita ühiskomitee lisatud otsuse eelnõu.

Artikkel 2

Ühiskomitee otsus avaldatakse pärast selle vastuvõtmist Euroopa Liidu Teatajas.

Artikkel 3

Käesolev otsus jõustub selle vastuvõtmise päeval.

Brüssel,